በኮሮና ወረርሽኝ ምክንያት የሆቴሎች ገበያ 50 በመቶ ቀነሰ
የኮሮና ወረርሽኝ ባስከተለው ቀውስ ሆቴሎች ገበያቸው 50 በመቶ እንደቀነሰባቸው አስታወቁ፡፡ የኢትዮጵያ ሆቴልና መሰል አገልግሎት አሠሪዎች ፌዴሬሽን ፕሬዚዳንት አቶ ፍትሕ ወልደሰንበት ለሪፖርተር እንደተናገሩት፣ የኮሮና ቫይረስ ወረርሽኝን ለመከላከል አገሮች ባወጡት የጉዞ ክልከላ ምክንያት የቱሪዝም ፍሰት በማሽቆልቆሉ፣ ስብሰባዎች በመከልከላቸውና የሰዎች ዝውውር በከፍተኛ መጠን በመቀነሱ ሳቢያ የሆቴሎች ገበያ 50 በመቶ ቀንሷል፡፡ የሆቴልና ቱሪዝም ዘርፍ ከፀጥታና ከአገር መረጋጋት ጋር ቀጥተኛ ግንኙነት እንዳለው የገለጹት አቶ ፍትሕ፣ ባለፉት አራት ዓመታት ኢትዮጵያ ውስጥ በተፈጠረው የፖለቲካ አለመረጋጋት ከፍተኛ ኢኮኖሚያዊ ጉዳት እንደ ደረሰበት አስረድተዋል፡፡ የፖለቲካው ሁኔታ ተረጋግቶ የሆቴልና የቱሪዝም ኢንዱስትሪው በማንሰራራት ባለበት ወቅት፣ የኮሮና ወረርሽኝን ተከስቶ ዘርፉን መልሶ ትልቅ ችግር ውስጥ እንደከተተው ገልጸዋል፡፡ ‹‹በ2012 ዓ.ም. የገበያ መነቃቃት ታይቶ ነበር፡፡ ነገር ግን ይህ በሽታ መጥቶ ዘርፉን መልሶ ትልቅ ችግር ውስጥ ዘፍቆታል፤›› ያሉት አቶ ፍትሕ፣ የሆቴልና ቱሪዝም ዘርፍ ሰፊ የሥራ ዕድል የሚፈጥርና የውጭ ምንዛሪ የሚያስገኝ በመሆኑ፣ ዘርፉ የገጠመውን ችግር በማጤን ባንኮች የብድር መክፈያ ጊዜ እንዲያራዝሙ፣ የገቢዎች ሚኒስቴር የግብር መክፈያ ተጨማሪ ጊዜ በመስጠት ዘርፉን  ከውድቀት እንዲታደግ ጥሪ አስተላልፈዋል፡፡ ይህ ካልሆነ ግን ሆቴሎች ከፍተኛ የገንዘብ እጥረት እንደሚገጥማቸው፣ ሠራተኞቻቸውን ለመበተን እንደሚገደዱ፣ ብድራቸውን መክፈል እንደሚሳናቸው፣ ይህም በባንክ ኢንዱስትሪው ላይ ትልቅ ተፅዕኖ ሊያሳድር እንደሚችል ጠቁመዋል፡፡ የኦዚ ቢዝነስና ሆስፒታሊቲ ግሩፕ ዋና ሥራ አስፈጻሚና አማካሪ አቶ ቁምነገር ተከተል ለሪፖርተር እንደገለጹት፣ የሆቴሎች ገቢ በአጠቃላይ ከ30 እስከ 50 በመቶ ቀንሷል፡፡ ሆቴሎች በዋነኛነት ማተኮር ያለባቸው በወጪ ቁጠባ ላይ እንደሆነ አቶ ቁምነገር አስረድተዋል፡፡ ‹‹ቅድሚያ ትኩረት ሊደረግበት የሚገባው ጉዳይ በዕቃ አቅርቦት ላይ ነው፡፡ በዚህ አስቸጋሪ ወቅት ሆቴሎች መግዛት የሚገባቸው ለየዕለቱ አስፈላጊ የሆኑ አላቂ ዕቃዎችን ብቻ ነው፡፡ አላስፈላጊ ክምችት ሊይዙ አይገባም፤›› ያሉት አቶ ቁምነገር፣ የማይያዙ የመኝታ ክፍሎችን ዘግቶ ሠራተኞችን በክፍያ ዕረፍት እንዲወጡ ማድረግ እንደሚያስፈልግ ገልጸዋል፡፡ ‹‹ሆቴሉ 100 መኝታዎች ቢኖሩት የሚያዙት ክፍሎች ከአሥር እስከ 15 ስለሚሆኑ የተቀሩትን ክፍሎች በመዝጋት የኤሌክትሪክ፣ የውኃና የሠራተኞች ወጪ መቆጠብ ይቻላል፤›› ብለዋል፡፡ ሆቴሉ ሁለት ምግብ ቤትና መጠጥ ቤት ቢኖሩት አንዱን ዘግቶ አንዱን ብቻ በማሠራት፣ ሠራተኞቹን ዕረፍት በማስወጣት ወጪን መቀነስ እንደሚቻል ጠቁመዋል፡፡ ችግሩ ጊዜያዊ እንደሆነና ነገሮች እየተስተካከሉ ሲሄዱ ሆቴሉ ሠራተኞቹን ወደ ሥራ መመለስ እንደሚችል ገልጸው፣ በቀዳሚነት ግን የድርጅቱ ህልውና ሊረጋገጥ እንደሚገባ ተናግረዋል፡፡ ‹‹መጀመርያ ድርጅቱ ሊኖር ይገባል፤›› ያሉት አቶ ቁምነገር፣ ሆቴሎች ቅድሚያ ሰጥተው ሊሠሩ የሚገባው በወጪ ቁጠባ ላይ እንደሆነ አስረድተዋል፡፡ ሆቴሎች ችግር ውስጥ ገብተው ብድር መክፈል ሳይሳናቸው በፊት ባንኮች በወጪ ቁጠባ ላይ ሊያማክሯቸው እንደሚገባ ጠቁመዋል፡፡ የሆቴል ሥራ አማካሪዎችም ሆቴሎች በወጪ ቁጠባ ላይ ጠንክረው እንዲሠሩ መምከር እንዳለባቸው ተናግረዋል፡፡ ‹‹መደናገጥ አያስፈልግም፡፡ ይህ ጊዜያዊ ችግር ነው፡፡ ይህ ችግር ያልፍና ገበያው ይስተካከላል፡፡ የደነገጡ በዓለም አቀፍ ሆቴል ኢንቨስትመንት ላይ የተሰማሩ ባለሀብቶች ተመልሰው ይመጣሉ፡፡ አሁን ሆቴሎች በዋነኛነት ትኩረት ሰጥተው በወጪ ቅነሳ ላይ ጠንክረው መሥራት አለባቸው፤›› ብለዋል፡፡ ኢትዮጵያ ውስጥ በባህልና ቱሪዝም ሚኒስቴር የኮከብ ደረጃ የተሰጣቸው ከ400 በላይ ሆቴሎች አሉ፡፡ 